Document ID: 32008D0852

Reference:
12.11.2008
ET
Euroopa Liidu Teataja
L 301/38
NÕUKOGU OTSUS 2007/852/JSK,
24. oktoober 2008,
korruptsioonivastase kontaktpunktide võrgustiku kohta
EUROOPA LIIDU NÕUKOGU,
võttes arvesse Euroopa Liidu lepingut, eriti selle artiklit 29, artikli 30 lõiget 1, artiklit 31 ja artikli 34 lõike 2 punkti c,
võttes arvesse Saksamaa Liitvabariigi algatust, (1)
võttes arvesse Euroopa Parlamendi arvamust, (2)
ning arvestades järgmist:
(1)
Asutamislepingu artikli 29 kohaselt saavutatakse liidu eesmärk – tagada kodanikele kõrgetasemeline kaitse vabadusel, turvalisusel ja õigusel rajaneval alal – organiseeritud või muu kuritegevuse, sealhulgas korruptsiooni ja pettuste vältimisega ning nende vastu võitlemisega.
(2)
Euroopa Liidu strateegias organiseeritud kuritegevuse ennetamiseks ja kontrolliks uue aastatuhande alguses rõhutatakse vajadust arendada välja ELi terviklik korruptsioonivastane poliitika.
(3)
Nõukogu kinnitab oma 14. aprilli 2005. aasta resolutsioonis, mis käsitleb ELi terviklikku korruptsioonivastast poliitikat ning milles viidatakse komisjoni poolt nõukogule, Euroopa Parlamendile ja Euroopa Majandus- ja Sotsiaalkomiteele 28. mail 2003 esitatud teatisele ELi tervikliku korruptsioonivastase poliitika kohta, veel kord liikmesriikide rolli ja nende tegevuse tähtsust tervikliku ja mitmekülgse korruptsioonivastase poliitika väljatöötamisel nii avaliku kui erasektori jaoks koostöös kõigi asjaomaste kodanikuühiskonna ja äriringkondade esindajatega.
(4)
Euroopa Ülemkogu tervitas Haagi programmis (3) (punkt 2.7) strateegilise põhimõtte väljatöötamist seoses piiriülese organiseeritud kuritegevuse ja korruptsiooni vastu võitlemisega ELi tasandil ning palus nõukogul ja komisjonil arendada nimetatud põhimõtet edasi ja muuta see toimivaks.
(5)
ELi liikmesriikide politseiametite üle järelevalvet ja kontrolli teostavate riiklike organite ning samuti laiema pädevusega korruptsioonivastaste ametiasutuste juhid ja võtmeesindajad kohtusid 2004. aasta novembris Viinis AGISe (politsei- ja õigusalase koostöö raamprogramm kriminaalasjades) raames toimunud konverentsil, mis käsitles operatiivkoostöö edendamist korruptsioonivastases võitluses Euroopa Liidus. Nad rõhutasid, et on tähtis jätkuvalt omavahelist koostööd edendada, muu hulgas iga-aastaste kohtumiste kaudu, ning tervitasid ideed luua olemasolevate struktuuride baasil Euroopa korruptsioonivastane võrgustik. Pärast Viini konverentsi kohtusid nimetatud Euroopa partnerid korruptsioonivastases võitluses (EPAC) 2006. aasta novembris Budapestis oma kuuendal aastakoosolekul, kus valdav enamus kinnitas võetud kohustust toetada ametlikuma korruptsioonivastase võrgustiku loomise algatust.
(6)
Olemasolevate struktuuride edasiarendamiseks võiksid Euroopa korruptsioonivastase võrgustiku moodustavate ametiasutuste hulka kuuluda EPACi liikmesorganisatsioonid.
(7)
Rahvusvahelise koostöö edendamist peetakse üldjuhul (4) korruptsioonivastase võitluse keskseks elemendiks. Korruptsiooni kõigi vormide vastu võitlemist tuleks parandada koostöö tõhustamise, võimaluste väljaselgitamise, heade tavade jagamise ning kõrgete ametialaste standardite väljaarendamise teel. Korruptsioonivastase võrgustiku loomine ELi tasandil on oluline panus sellise koostöö tõhustamisse,
ON TEINUD JÄRGMISE OTSUSE:
Artikkel 1
Eesmärk
Et parandada ametiasutuste vahelist koostööd korruptsiooni vältimiseks ja selle vastu võitlemiseks Euroopas, tuleks luua Euroopa Liidu liikmesriikide kontaktpunktide võrgustik (edaspidi „võrgustik”). Euroopa Komisjon, Europol ja Eurojust on täiel määral kaasatud võrgustiku töösse.
Artikkel 2
Võrgustiku koosseis
Võrgustik koosneb Euroopa Liidu liikmesriikide ametiasutustest, kelle ülesandeks on korruptsiooni vältimine või selle vastu võitlemine. Liikmesriigid määravad kindlaks võrgustikku kuuluvad ametiasutused. Iga liikmesriik määrab vähemalt ühe, kuid mitte rohkem kui kolm organisatsiooni. Euroopa Komisjon määrab oma esindajad. Europol ja Eurojust võivad osaleda võrgustiku töös oma vastavate pädevuste piires.
Artikkel 3
Võrgustiku ülesanded
1.   Võrgustikul on eeskätt järgmised ülesanded:
1)
see on foorumiks, kus vahetada kogu Euroopa Liidus teavet korruptsiooni vältimist ja korruptsioonivastast võitlust käsitlevate tõhusate meetmete ja kogemuste kohta;
2)
see hõlbustab võrgustiku liikmete vaheliste kontaktide loomist ning nende aktiivset säilitamist.
Eespool nimetatud eesmärkidel muu hulgas ajakohastatakse pidevalt kontaktpunktide loetelu ning hallatakse veebisaiti.
2.   Võrgustiku liikmed tulevad oma ülesannete täitmiseks kokku vähemalt kord aastas.
Artikkel 4
Reguleerimisala
Liikmesriikide vahelist politsei- ja õigusalast koostööd reguleerivad asjakohased eeskirjad. Võrgustiku loomine ei piira nimetatud eeskirjade kohaldamist ega Euroopa politseikolledži (CEPOL) rolli.
Artikkel 5
Võrgustiku töökorraldus
1.   Võrgustik korraldab oma tööd ise, lähtudes EPACi liikmete vahel juba toimuvast mitteametlikust koostööst.
2.   Liikmesriigid ja Euroopa Komisjon katavad kõik nende määratud liikmete või esindajatega seotud kulud. Sama kehtib ka Europoli ja Eurojusti suhtes.
Artikkel 6
Jõustumine
Käesolev otsus jõustub järgmisel päeval pärast selle vastuvõtmist.
Luxembourg, 24. oktoober 2008
Nõukogu nimel
eesistuja
M. ALLIOT-MARIE
(1)  ELT C 173, 26.7.2007, lk 3.
(2)  5. juuni 2008. aasta arvamus (Euroopa Liidu Teatajas seni avaldamata).
(3)  Haagi programm: vabaduse, turvalisuse ja õiguse tugevdamine Euroopa Liidus (ELT C 53, 3.3.2005, lk 1).
(4)  ÜRO korruptsioonivastane konventsioon, mis võeti vastu peaassamblee 31. oktoobri 2003. aasta resolutsiooniga 58/4.

Summary:
Korruptsioonivastane kontaktpunktide võrgustik (EACN)
Korruptsioonivastane kontaktpunktide võrgustik (EACN)
KOKKUVÕTE:
Otsus 2008/852/JSK korruptsioonivastase kontaktpunktide võrgustiku kohta
MIS ON OTSUSE EESMÄRK?
              
Selle otsusega määratakse kindlaks korruptsioonivastane kontaktpunktide võrgustik kogu Euroopa Liidus (EL), tuginedes olemasolevale koostööle organisatsiooniga Euroopa partnerid korruptsioonivastases võitluses (EPAC).
PÕHIPUNKTID
Käesoleva otsusega kehtestatakse ELi liikmesriikides kontaktpunktide võrgustik, mis vastutab korruptsiooni ennetamise ja selle vastu võitlemise eest. Selle eesmärk on suurendada nende asutuste vahelist koostööd, et võtta samme korruptsiooni vastu ELi tasandil.
Võrgustik koosneb asjaomastest asutustest ja ametitest ELi riikides. Iga riik määrab üks kuni kolm liikmesorganisatsiooni. Euroopa Pettustevastane Amet (OLAF) on samuti liige. Euroopa Komisjon osaleb samuti võrgustiku tegevustes ja määrab oma esindajad. Lisaks võivad võrgustikus osaleda Europol ja Eurojust. Kontaktpunktide ajakohastatud loetelu on kättesaadav lennundusohutuse Euroopa tegevuskava – Euroopa korruptsioonivastase võrgustiku veebisaidil.
Võrgustiku ülesanded on järgmised:
luua foorum parimate tavade ja kogemuste vahetamiseks korruptsiooni ennetamise ja selle vastu võitlemise osas;
hõlbustada ja tagada liikmete suhtlemist;
lisaks kohtub võrgustik oma ülesannete täitmiseks vähemalt üks kord aastas.
Võrgustiku loomine ei mõjuta politsei ja õigusalase koostöö eeskirju ELi liikmesriikide vahel ega Euroopa Politseikolledži rolli.
Võrgustiku korraldamise aluseks on mitteametlik koostöö organisatsioonis Euroopa partnerid korruptsioonivastases võitluses (EPAC). Iga ELi riik, komisjon, Europol ja Eurojust peavad kandma oma võrgustikuga seotud kulud.
TAUST
              
2004. aasta novembris toimunud AGISe konverentsil operatiivse koostöö parandamiseks korruptsioonivastases võitluses Euroopa Liidus, toetas EPAC korruptsioonivastase võrgustiku loomist kogu ELis. Algatust täiendati edaspidi iga-aastasel koosolekul novembris 2006.
PÕHIDOKUMENT
            
Nõukogu otsus 2008/852/JHA, 24. oktoober 2008, korruptsioonivastase kontaktpunktide võrgustiku kohta (ELT L 301, 12.11.2008, lk 38–39)
Viimati muudetud: 01.12.2016